Catarroja executa obres Edificant per vora 2 milions d'euros
11 ag. 2023

Les obres, que s'executen ara en agost, "són una oportunitat de millora de les infraestructures educatives, perquè apostem per l'educació com un pilar fonamental de la cohesió social i la igualtat d'oportunitats de totes les famílies de Catarroja" explica el vicealcalde de Catarroja, Jesús Monzó, qui a més, recorda que també als mesos estivals es realitza el manteniment de tots els centres educatius del municipi.

Les obres del Bertomeu Llorens i Royo milloraran tres objectius marcats des del centre escolar. La primera és la construcció d'un nou mòdul de menjador i cuina on tot l'alumnat del centre podrà dinar a la mateixa hora, millorant també els accessos dels proveïdors, i la zona del personal de restauració infantil. La segona és adaptar-se a les noves necessitats del cicle d'Infantil amb la creació d'una nova aula i accessos accessibles i ben comunicats amb el pati. I la tercera, la rehabilitació de l'àrea administrativa per poder atendre a les famílies, el que també comportarà l'accessibilitat a l'entrada del centre, i la concepció d'una aula amb servei de cuina per participar en un projecte educatiu pioner. Les obres no interferiran en l'inici del curs escolar i finalitzaran a principis de 2024, amb una inversió d'un milió d'euros.

Per una altra part, les obres al CEIP Jaume I el Conqueridor, ascendeixen a 800.000 euros. Entre els treballs a fer en la planta baixa i primera planta, es troba la millora de l'accessibilitat, la instal·lació d'un ascensor, la creació de noves aules i remodelació de la zona d'entrada i administrativa, entre altres tasques de millora, entre les quals també cal destacar la pavimentació de la pista poliesportiva i la renovació de la pista de bàsquet del pati escolar. Finalment, les obres milloraran l'aïllament tèrmic, l'eficiència energètica i les infraestructures de les instal·lacions.